પશ્ર્ચિમમાં માર્થા જેવી નૃત્યવિદ્દે ડાન્સમાં ક્રાંતિ લાવી તો યુરોપને જોસેફીન બેકર મળી. જોસેફીનનો જન્મ ભલે અમેરિકામાં થયો હોય, તેણે મુખ્યત્વે યુરોપ અને એમાં પણ ફ્રાન્સમાં કામ કર્યું. જાઝના જમાનાની આ ડાન્સર વિશ્ર્વમાં પ્રખ્યાત થયેલી પ્રથમ અશ્ર્વેત એન્ટરટેઇનર કહી શકાય. આફ્રિકન ઓરીજિનની આ ‘બ્રોન્ઝ વિનસ’ આખા ફ્રાન્સમાં સેન્સેશન બની ગઇ હતી. સ્ટેજ ઉપર પર્ફોર્મન્સ વખતે તેના લચીલા શરીરના અદ્ભુત અંગમરોડ જોઇને પ્રેક્ષકો દિગ્મૂઢ થઇ જતા. આજે ચિત્ર-વિચિત્ર કોસ્ચ્યુમમાં તમે લેડી ગાગાને સ્ટેજ પર જોઇ છે. જ્યારે જોસેફીન 1930-1940ના સમયમાં ફક્ત કેળાથી બનેલું સ્કર્ટ પહેરીને સ્ટેજ ઉપર પર્ફોમ કરતી. તેની હિંમત અને ટેલેન્ટ બંને અદ્ભૂત હતા. રંગભેદની નીતિનો અનુભવ આ ‘બ્લેક પર્લને’ જેટલો અમેરિકામાં થયો હતો એટલો ફ્રાન્સમાં થયો ન હતો. અમેરિકામાં અમુક એલિટ પ્રકારના જ ઓડિયન્સ માટે તેણે પફોર્મ કરવાની ના પાડી દીધી હતી. માનવીય અધિકારો માટે તેમણે નોંધનીય કામ કરેલું. 197પમાં યુરોપે આ અનન્ય કલાકારને ગુમાવી દીધી.